Diari Oficial de la Generalitat Valenciana


Sumari del DOGV 5552, del 10-07-2007 (2007/8980)

ORDRE de 30 de maig de 2007, de la Conselleria de Territori i Habitatge, per la qual s'aprova un programa d'actuacions per al control del musclo zebrat a la Comunitat Valenciana.
----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/05/30/(3)/dof/vci/html**

### Dades del document

Número de DOGV
:   5552

Data del DOGV
:   10-07-2007

Secció del DOGV
:   I. DISPOSICIONS GENERALS

Número del document
:   2007/8980


Data del document
:   30-05-2007

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * regulació de la pesca
    * mol·lusc
    * programa d'actuació
    * indústria pesquera
    * legislació

ORDRE de 30 de maig de 2007, de la Conselleria de Territori i Habitatge, per la qual s'aprova un programa d'actuacions per al control del musclo zebrat a la Comunitat Valenciana. [2007/8980]  
Les espècies exòtiques invasores són aquelles espècies introduïdes, deliberadament o accidentalment, fora del seu hàbitat natural, on tenen capacitat per a establir-se, envair, competir amb les espècies nadiues i colonitzar nous ambients a gran velocitat, alterant l'estructura i el funcionament dels ecosistemes i causant danys tant ecològics com socioeconòmics i sanitaris. Actualment, les espècies exòtiques invasores són la segona causa d'amenaça i extinció d'espècies, precedida tan sols per la pèrdua d'hàbitat.   
El musclo zebrat (Dreissena polymorpha) es troba entre les 100 espècies exòtiques invasores més danyoses del món i també està considerada com una de les 20 espècies exòtiques invasores més perjudicials presents a Espanya.  
Són molts els impactes que s'atribueixen a aquesta espècie invasora, i sobre tots ells estaquen els econòmics, derivats de la formació de denses colònies que obturen tot tipus de conduccions i estructures submergides en aigües infestades de musclo. També són evidents els impactes ecològics, tant físics com químics i biològics, derivats de la invasió d'aquest mol·lusc.  
A la Comunitat Valenciana es detecta per primera vegada la presència de l'espècie al setembre de 2005 a l'embassament de Sitjar, i apareixen posteriorment en diversos punts aigües avall del Millars. El setembre de 2006 es registren les primeres dades de l'espècie a la conca del riu Magre, i es localitzen en l'embassament de Forata.  
Quant a la normativa vigent, el 1992 es va aprovar el Conveni de Diversitat Biològica (ratificat per Espanya el 21 de desembre de 1993), el qual en l'article 8h estableix que "cada part contractant, en la mesura de les seues possibilitats, impedirà que s'introduïsquen, controlarà o eradicarà les espècies exòtiques que amenacen els ecosistemes, els hàbitats o les espècies". L'abril de 2002 la Conferència de les parts va instar les parts contractants, altres governs i les organitzacions pertinents a promoure i aplicar els principis orientadors, elaborats per la mateixa Conferència, sobre espècies exòtiques invasores.  
A nivell europeu el 2003 és aprovada, pel Conveni de Berna, l'Estratègia europea d'espècies invasores que recomana l'elaboració d'estratègies nacionals i la cooperació entre països per a la prevenció, el control i l'eradicació d'espècies exòtiques invasores.  
A Espanya, la Llei 4/89, de 27 de març, de Conservació dels Espais Naturals i de la Flora i Fauna Silvestres en l'article 27.b estableix que les administracions públiques han d'evitar la introducció i proliferació d'espècies, subespècies o races geogràfiques diferents de les autòctones en favor de la preservació de la diversitat genètica del patrimoni natural.  
Així, doncs, la conselleria de Territori i Habitatge ha de vetllar per a garantir que, tant pel que fa als seus mitjans humans i financers, com pel que fa a les activitats tècniques, inversions en camp i en la seua programació, es combinen adequadament els fronts esmentats de prevenció i control de l'expansió de les espècies invasores, entre les que es troba el musclo zebrat.  
Per tot això, i ateses les facultats que em confereix l'article 28.e de la Llei 5/1983, de 30 de desembre, del Consell,   
ORDENE  
Article 1. Objecte i àmbit d'aplicació  
Constitueix l'objecte principal d'aquesta ordre l'adopció d'una sèrie de mecanismes i mesures encaminades a controlar l'expansió i els danys que puga provocar el musclo zebrat als ecosistemes naturals i a les espècies amenaçades de les aigües continentals de la Comunitat Valenciana.  
Article 2. Pla de control d'expansió del musclo zebrat  
El pla els continguts bàsics del qual s'estableixen en l'annex I d'aquesta ordre el desenvoluparà la direcció general competent per raó de la matèria.  
Article 3. Regulació de la pesca esportiva continental i condicions de navegació  
En compliment del que disposa l'article 34.D de la Llei 4/1989, de 27 de març, de conservació dels espais naturals i de la fauna i flora silvestre, queda prohibit:   
3.1. La pesca amb qualsevol mitjà flotant en totes les masses d'aigua en què la Confederació Hidrogràfica corresponent haja prohibit la navegació.   
3.2. El trasllat d'embarcacions destinades a la pesca esportiva entre masses d'aigua, llevat que es dispose d'autorització excepcional i expressa de la Confederació Hidrogràfica corresponent en la qual es preveuen l'obligatorietat de realitzar les mesures necessàries per a evitar la introducció del musclo zebrat.  
3.3. L'ús com a esquer viu de qualsevol espècie aquàtica. A aquest efecte es considerarà que hi ha ús quan es trobe tinença, a peu de riu o massa d'aigua, d'exemplars vius dels esmentats organismes en recipients amb aigua.  
3.4. El trasllat en viu a la Comunitat Valenciana de qualsevol espècie de peix, llevat que es tracte de repoblacions previstes en els plans tècnics de pesca, trasllats inherents al comerç legal per a consum humà o provisió de piscifactories o altres autoritzacions expresses. En tot cas els trasllats hauran d'anar acreditats mitjançant els corresponents documents en matèria de sanitat animal.  
Article 4. Obligació de declaració de la presència de musclo zebrat  
4.1. Les administracions públiques, les associacions de pescadors i els titulars de concessions d'aigua o d'aprofitaments hídrics queden obligats a comunicar a la conselleria competent per raó de la matèria la presència d'exemplars adults de musclo zebrat o les seues valves en les seues instal·lacions o en les aigües o llits utilitzats.  
4.2. La declaració comportarà la corresponent comprovació per la conselleria competent per raó de la matèria i posterior comunicació a l'organisme de conca.   
Article 5. Relació amb altres institucions i entitats  
5.1. S'establiran les vies necessàries per a mantenir contacte constant entre la conselleria competent per raó de la matèria i les administracions hidrogràfiques competents en matèria de gestió dels recursos i medi fluvial, que permeten compartir la informació i dades sobre l'evolució de l'espècie a la Comunitat Valenciana, com també dissenyar i executar accions conjuntes de detecció, control o eradicació.  
5.2. Així mateix, s'habilitaran els adequats mitjans de col·laboració amb les associacions de pescadors o altres organismes o entitats perquè l'activitat piscícola o qualsevol altra activitat en el medi aquàtic es realitze amb garanties que eviten l'expansió de l'espècie.  
Article 6. Infraccions i sancions  
Les infraccions al que disposa aquesta ordre seran sancionades d'acord amb el que disposa la Llei 4/1989, de 27 de març, de conservació dels espais naturals i de la fauna i flora silvestre.   
DISPOSICIÓ FINAL  
Aquesta ordre vigirà a partir de l'endemà al de la publicació en el Diari Oficial de la Comunitat Valenciana.  
València, 30 de maig de 2007  
 El conseller de Territori i Habitatge:  
 ESTEBAN GONZÁLEZ PONS  
ANNEX I  
Pla de control de l'expansió del musclo zebrat a la  
 Comunitat Valenciana  
1. Detecció i seguiment de les poblacions  
1.1.Detecció primerenca d'adults   
A fi de detectar amb la major promptitud possible l'arribada d'exemplars de musclo zebrat a noves zones, la Direcció General competent per raó de la matèria establirà un protocol de mostratge el qual s'haurà de dur a terme a totes les masses d'aigua naturals del territori valencià. Aquest protocol prioritzarà el seguiment en aquelles masses d'aigua incloses dins del Catàleg de zones humides i LIC.  
L'establiment d'aquest protocol complementarà les actuacions de detecció de larves i adults que establisquen les confederacions hidrogràfiques.  
Aquests mostratges seran duts a terme pels tècnics i agents ambientals de la conselleria competent per raó de la matèria. Els participants en aquesta xarxa de mostratge rebran la formació necessària per a la identificació dels exemplars i el desenvolupament dels mostratges.  
1.2.Seguiment de poblacions  
Des del Servei de Biodiversitat es durà a terme el seguiment de les poblacions de musclo zebrat ja establides en alguns embassaments de la Comunitat Valenciana. Aquest seguiment es farà a través dels tècnics de l'esmentat servei, amb la col·laboració de la Guarderia Ambiental.  
Detectada la presència de larves o adults en una massa d'aigua s'elaborarà un programa específic de seguiment. Una vegada s'aprove el programa per la direcció general competent per raó de la matèria, correspondrà l'execució d'aquest als serveis territorials.  
2. Afecció a espècies amenaçades  
Dins de les campanyes de mostratge que s'han de realitzar s'haurà de prestar particular atenció a aquells llocs que alberguen poblacions d'espècies aquàtiques incloses en el Catàleg valencià de fauna amenaçada. En aquest sentit, tindrà un seguiment específic l'àrea de distribució dels bivalves autòctons, especialment sensibles a una possible afecció per la introducció del musclo.  
En cas de detectar-se afeccions sobre espècies amenaçades, ja siga sobre els bivalves autòctons o altres espècies catalogades, hauran d'elaborar-se els estudis i mesures necessàries per a minimitzar qualsevol efecte negatiu sobre aquestes.  
3. Difusió  
Des de la conselleria competent per raó de la matèria es col·laborarà en la divulgació d'informació relativa a la invasió del musclo zebrat que es considere d'interés per a la població en general, fent especial insistència en els grups considerats de risc com a possibles vectors de propagació de la plaga, a través dels canals que es consideren de major difusió (tríptics, web, premsa, etc.).


Còpia Permalink ELI